khistorydata/jeongjo-sjw-relations huggingface dataset:
정조 4년 · 목
予曰。該房承旨。事極駭然矣。以閤外之諠譁。數外跟隨人。使之指一現告。則至有混同捧入。以致許多備堂之一時竝出。此何擧措。事涉如何矣。闕中跟隨事。業欲酌定而未果矣。領議政金尙喆曰。臣等跟隨外權頭各一人隨來。諸宰則跟隨外書吏二人帶來矣。予曰。權頭書吏。則豈在跟隨中乎。卿等相議定數。出擧條釐定。無復如今日之弊也。左議政徐命善曰。査對月日之誤。臣等不察之失。於是著矣。尙喆曰。臣雖不參査對。豈可以不參。安於心乎。命善曰。此是兩使臣所齎咨文兩度皮封相換之致。今番生事。可謂日後之警戒矣。予曰。洪忠按覈事。卿等之意何如。今日次對。卽爲是也。尙喆曰。罪人李述祚。只是狂人。本事孟浪矣。命善曰。狂病人無足取信矣。右議政李徽之曰。供辭極爲誕妄矣。予曰。以渠初番面質觀之。果無實驗。是故予於御史回諭中。尹瑛金璞等特放。述祚則姑令仍囚待令云矣。畢竟將何以處之。而或有律文之可據乎。尙喆曰。取考律文。則誣人惡逆。爲反坐律矣。予曰。然則將以逆律施之乎。尙喆曰然矣。予曰。結案後如法可乎。命善曰。事當然矣。予曰。亦或以傳敎處之無妨矣。命善曰。姑囚此人。且待御史反命後。更加詳詢。以律處之未晚矣。予曰。三道繡衣。當以何時入來乎。命善曰。似或非久入來矣。尙喆曰。嶺南則地廣路遂。其來也較他稍遲矣。尙喆曰。以永興中人許通事。發關於該道。而關子則書發於政府。印文則借踏於活署。雖緣老妄所致。事實重大矣。予曰。向時黃景源請毀活署之印。而予不聽施矣。今有此換踏之擧。予固無先見之明矣。前有如是之事。而又有此擧。在渠實爲矜憐。在朝廷亦爲羞恥矣。禮曹判書洪樂性曰。王府事體。至尊且重。而常漢出身。若有犯科者。則該曹謂有朝籍之名。輒移本府矣。至以印僞罪人李宗憲言之。移囚本府。日施刑政。極甚屑越。不可不變通矣。予曰。大臣之意何如。尙喆曰。隨其等分。定其界限。以爲推治似宜矣。予曰。何以則定限爲得當乎。命善曰。若從手敎。則王府之屑越。若是甚焉。如付該曹。則出身之稱冤。亦必有之。大凡市井之徒。貢人之輩。名之曰出身。而皆送禁府。其尊王府之道。不可無商確之政矣。徽之曰。隨其稍尊極卑。以秋曹禁府分限推治。則似無難便矣。予曰。以所管軍門。治其出身則似好矣。命善曰。此亦有不係軍門者矣。予曰。名旣出身。而若以該曹囚治。一開其路。則渠輩豈無稱冤之端乎。命善曰。此實然矣。予曰。或有代囚之法乎。刑曹判書李性源曰。代囚之事。近或有之。初無家僮。則至於正妻。以禁令不得替囚矣。予曰。更爲確議。後日次對稟處也。予曰。趙哥錢事。其果幾何督捧乎。副司直李敬懋曰。當捧爲八千餘兩。而皆是各人貸下之數矣。予曰。彼必有希望之心。從速處之也。予曰。惠廳貿米。其果盡捧乎。性源曰。今則畢捧矣。予曰。米商事亦爲痛駭矣。價則準給。而米則不成米樣矣。吏參亦是該堂。而如是之米。初何以入庭乎。吏曹參判鄭民始曰。初則米色不如此。而入庭後。屢經霖雨。故米色腐傷矣。予曰。其時卽聽事。甚怪訝矣。何不以趁卽捧納。以致經雨腐傷之弊乎。其間委折。尙未快曉矣。若使卽爲出給米商則好矣。而累朔經雨。以致腐傷之後。以爲出給。則豈無呼冤之事乎。尙喆曰。郎廳之不善擧行。實無可言矣。予曰。厥米留蓄。尤致腐傷。從速區處可矣。命善曰。姑無區劃之處矣。尙喆曰。有米則豈無可用處乎。姑爲儲置好矣。性源曰。各道稅米。元無代錢以納之規。而至於海西長山以北。水路最爲險津。故自前有以錢代納之擧。長山以南八邑。本無代錢之例矣。丙申因御史書啓。從民願小米三千餘石。許以錢代納。至今遵行矣。山南水啓。異於山北。則混同代錢。事甚無義。惠廳所失非細。且利不歸於民。而中間尾閭。謬例因循。合有變通矣。予曰。其時御史誰也。性源曰。任希雨也。尙喆曰。不過三千石。則利害不甚大段。臣意恐不可變改矣。命善曰。以錢則所捧一石爲三兩半。以米則到京一石。可作五六兩矣。況民則依舊以米上納。而該邑守令。以錢代納。名雖利於民。而其實利歸於守令。臣意則變改好矣。尙喆曰。若然。則守令之罪爲不少。當有査實之擧矣。予曰。事勢形便。未能詳知。豈不難乎。命善曰。前海伯方登前席。下詢好矣。副司直徐有寧曰。小米作錢本意。則出於爲民。而其實不然矣。予曰。無論利害。何憚不爲。而此是丙申春 先朝末年惠澤也。到今變改。心有所不忍。事有所不敢。更加商量。査問該道。知其作錢之在民與在官然後。可以一番釐正矣。性源曰。此雖出於恤民隱之盛典。而八邑之田大同大米。以本色上納。則獨於小米條納錢者。事面苟簡。經費見縮。下詢大臣處之何如。尙喆曰。若使八邑。捧米於民。自官作錢。則此豈爲民除弊之本意哉。此不可不査實而處分矣。命善曰。長山以北。以輸運之難。許令作錢。以南之便於輸運。則雖不作錢。在民別無利害矣。徽之曰。雖以本色上納。在民似無利害。更査處分好矣。予曰。前海伯奏達也。有寧曰。小米之以錢代納。果有便於民邑。而或不無收米於民。自官納錢。則民不受惠。而徒致經費之見縮。以米上納。旣是元定之規。則經費苟艱。亦不可不念矣。予曰果然。則守令之以本色收捧。豈不無狀之甚乎。所奏甚好。依此査問本道。更爲稟處也。持平朴聖泰曰。罪人柱翼。請設鞫得情。夬五王法。予曰不允。予曰。此罪人結案前。徑斃獄中。則豈不矜悶乎。將何以歸竟乎。尙喆曰。惟在自上造化中處分矣。予曰。臺臣之如是爭執。亦涉太過。以其罪案。比之後樂瑩中。則此不過文字間事。三司之臣。何必牢執。至於庾死而後已乎。聖泰曰。後樂瑩中之尙今傅生。失刑之大矣。今此柱翼。雖是文字間事。其凶腸逆肚。十目難掩。則特賜允兪。以明護逆之律宜矣。予曰。面折庭爭。固是臺閣之風。而若浮於此者。則將何以處之乎。
정조 4년 · 강
惠慶宮進服六君子湯停止。一錢重人參粟米飮。命五貼前入。榻敎也。
정조 4년 · 강
命闕中跟隨一。依原定法。永久遵行。
정조 4년 · 목
領議政金尙喆啓言。闕中跟隨。非不申飭。而閤外諠譁之聲。若是無嚴。誠極寒心。至如權頭書吏之屬。或云當入。或云不當入。故不無因此雜亂之弊。臣意。除權頭書吏及前導外。隨其品數。一依原定跟隨之法。毋敢違越。永久遵行之意。請分付。從之。
정조 4년 · 목
領議政金尙喆啓言。生民若樂。專係守令之能否。早晚繡衣歸來。豈無勸懲之道。而此猶屬一時過境。黜陟大政。最在殿最之公明。目今貶月不遠。請益加申飭諸道臣。從之。
정조 4년 · 목
領議政金尙喆啓言。穡事幸得連豐。趁今着意捧䨀然後。國穀收刷之道。窮民嗣歲之備。俱得其宜。請嚴飭諸道臣。從之。
정조 4년 · 강
命右參贊黃景源削版。
정조 4년 · 목
領議政金尙喆啓言。以永興金敏恒等許鄕事發關者。査出委折。則卽是右參贊之着署。而換踏活署之印云矣。奸細之徒。現出兩漢。方自秋曹重勘。金敏恒等。以首犯者刑配之意。發關分付於該道。而重臣之曚然成給。莫非老昏不察之致。前右參贊黃景源。合施門黜之典矣。敎以。削版也。
정조 4년 · 강
命軍保米。督飭畢納。
정조 4년 · 목
吏曹參判鄭民始啓言。本廳軍需保米。與他上納。事體無異。而來納者絕少。目下需用苟簡。請不能檢飭之當該道臣推考。使之各別督飭。今月內畢納。從之。
정조 4년 · 강
獻納柳孟養避嫌乞遞。賜批。
정조 4년 · 목
避嫌以爲。向來侍罪玉署也。有請推前都憲之擧。臣誤認臺例。自歸妄率之科。至今慚恧。臣何敢晏然於臺次乎。請遞斥臣職。批以。勿辭。亦勿退待。
정조 4년 · 강
命洪忠兵使李得濟。吉州牧使孫相龍。當日辭朝。榻敎也。
정조 4년 · 강
召見直提學鄭民始及下直兵使守令于誠正閣。
정조 4년 · 목
予曰。奎章閣誌文。何當畢成乎。民始曰。三四月間。當畢成矣。洪忠兵使李得濟進前。予曰。本營殆同數遞。爾須赴任。善爲察飭。至於詰戎之政。尤宜愓念。而雖一二事。必善爲之也。得濟曰。圖報無路。尤切惶悚矣。吉州牧使孫相龍進前。予曰。爾其竭力圖報。無負委毗之意也。相龍曰。當如聖敎。而不勝惶感矣。
정조 4년 · 강
遞差承旨李亨逵沈念祖。
정조 4년 · 목
敎曰。現告循例捧入。該房承旨遞差。又敎曰。政院事。有關後弊。司謁不爲請罪。當該承旨遞差。
정조 4년 · 강
命代房承旨重推。不爲仕進承旨牌招。
정조 4년 · 목
敎曰。該房承旨代房承旨。從重推考。今日不爲仕進承旨。卽爲牌招。
정조 4년 · 강
以金宇鎭趙時偉爲承旨。
정조 4년 · 강
命副校理趙鼎鎭。更卽牌招。
정조 4년 · 목
因鼎鎭牌不進罷職傳旨。敎以。本事非但不須更提。雖使右人當之。區處如此之外。無他道。復事違牌。此何分義。此傳旨勿施。更卽牌招入直。
정조 4년 · 강
飭李廷五取服。如法擧行。
정조 4년 · 목
因京畿監司李鎭衡啓本。敎以。李廷五。雖已捉得取服。而外方同推。全無實事。卽一痼弊。獨於本邑。次不如法擧行。此則方有別般廉探考察之道。如有現發者。則主推同推官。依律文嚴勘。斷不饒貸。不飭之道臣。難免重究。預爲知悉。莫犯先甲之令事回諭。仍令另加嚴飭於道內有殺獄諸邑事。一體回諭。
정조 4년 · 강
重推慶尙監司趙時俊。
정조 4년 · 목
因慶尙監司趙時俊。尙州金時興上言査啓。敎以。此啓本。下該曹論理稟處。而近觀此道伯査啓回啓。一事二事。專事周遮。其說迂回。其意依微。太欠綜實之體。況査啓無或遲滯。前此飭敎。不但截嚴。至有昨秋兩道臣罷職之擧。則旣不開檢更覈。又不親問窮査。而抛置近百日之後。始乃修啓。莅藩之臣。奉行朝令之道。固如是乎。朝家譴罰。但可行於畿湖。不當行於嶺南乎。卿則爲先從重推考。更觀前頭勤慢。惕念擧行事回諭。
정조 4년 · 강
有政。吏曹參判鄭民始。參議朴祐源進。
정조 4년 · 목
以朴天衡宋樂爲掌令。林錫喆爲校理。
정조 4년 · 강
諸承旨持公事入侍于誠正閣。
정조 4년 · 목
公事判付訖。予曰。李象靖何不上來乎。承旨蔡弘履曰。曾有封疏之事。而該道臣不爲捧送。故使家僮封呈云矣。承旨徐有防讀奏慶尙道罪人金時興事。予曰。尙州旣定査官。而尙無回啓。是何故也。有防曰。今此査官。與刑判李性源。有四寸之嫌。故不得開坐云矣。予曰。尹光紹之上疏措語見之乎。有防曰。重被泉壤之誣等句語。甚礙眼矣。予曰。黃景源事知之乎。有防曰。略聞之矣。予曰。其重臣之事欲言之。則予亦赧然矣。有防曰。實無可達。而非但臣等爲羞。實爲朝廷之貽羞矣。
정조 4년 · 강
召見承旨柳義養于誠正閣。
정조 4년 · 목
予曰。黃景源又遭此事。殊極可怪。而心亦矜悶矣。義養曰。人本柔順。而今且老昏。被人誘說。有此事矣。予曰。果知其如是。故只施以削版而已矣。予曰。成川有金產云。然否。義養曰。果有鑄金之事。而以臣在官時言之。將至二萬兩云。而前頭之慮非淺矣。予曰。厥金歸於何處乎。義養曰。潛自流入於彼國。而彼國知其生金後。有索納事。計無所出矣。予曰。勢固然矣。以銀言之。國中金無所儲。此蓋生銀無路。而其存者。次次輸入於彼故耳。前者則以我之銀。換彼之白絲。仍爲轉通倭國。故殆同商者之殖貸。厥銀末又歸本。故常不乏絕矣。今則無白絲之渙。而只送我國之銀。國中之乏儲。勢所固然。曾謂胡無百年之運。而今若有不幸之時。則彼必求銀於我。其將從何而出乎。此非細慮矣。義養曰。果然矣。
정조 4년 · 강
命兵曹參知李象靖催促上來。
정조 4년 · 목
敎曰。特授意在欲試。且有筵敎。而尙無動靜。兵曹參知李象靖。催促上來。
정조 4년 · 강
命同敦寧尹光紹上疏。還下送。該道臣重推。
정조 4년 · 목
政院啓言。同敦寧尹光紹。從縣道上疏上送。而乃敢於自引之章。至以丙申年處分已定之事。攙入爲說。極爲驚駭。原疏直爲還下送。該道臣之循例上送。事甚未安。請從重推考。允之。
정조 4년 · 강
命喬桐府使。其令明日辭朝。
정조 4년 · 강
敦寧都正奇彥觀疏辭新資。仍陳無敦寧。賜批。
정조 4년 · 목
批以。陛擢意在。爾其勿辭。上宋見職。令該曹稟處。
정조 4년 · 강
命光陽縣監鄭必忠等勘放。長興府使韓光廸照律。
정조 4년 · 목
兵曹啓言。全羅道左右水營水操時。軍兵試財放居末邑光陽縣監鄭必忠。會寧萬戶金宗澤。務安縣監李一曾。智島萬戶趙文禧等。各杖八十收贖。請竝公罪施行。允之。又啓言。全羅水營水操時。軍器舟什執頉邑長興府使韓光迪。請照律。允之。
정조 4년 · 강
御誠正閣。行晝講。同知事徐有寧。特進官鄭民始。承旨金字鎭。玉堂趙鼎鎭金履禧。假注書趙衍德。史官金載瓚李集斗。宗臣花陽君榷。武臣李明運。
정조 4년 · 강
召見承旨徐有防趙時偉奉常主簿車彥輔于誠正閣。
정조 4년 · 목
予曰。黃景源事。可謂不成說矣。若無活署之印。則似無是事矣。有防曰。雖無活署之印。亦有政府印矣。然而此莫非老昏所致矣。予謂彥輔曰。近無應旨者。爾能封章。可尙其志矣。大抵疏旨。指何而言之乎。彥輔曰。有五條陳達。一則山雷頤。致其養賢。二則雷山小過。尙其崇儉。三則天雷無妄。用其純誠。四則雷大豐。明其斷獄。五則雷風恒。成其治化之義矣。予曰。中原啓蒙圖。與性理大全圖。大是相左。是何故也。彥輔曰。臣姑未見中原啓蒙圖。而相左之致。似是先天後天之數。有相縣殊而然矣。予曰。非謂是也。卦變之畵易其位次。是何故也。彥輔曰。此是先天易行之數矣。予曰。當賜批矣。予命先退。予曰。名是應旨。而無所可觀矣。時偉曰。果然矣。
정조 4년 · 강
奉常主簿車彥輔上疏陳勉。賜批。
정조 4년 · 목
疏略曰。殿下建中和之德。順陰陽之序。宜其和氣時蠁。治化熙洽。而迺者雷異。至六而極矣。申求讜言。辭敎惻懇。臣請以易經雷象五卦。推衍其義。仰陳十條矯捄之道。謹按山下有雷頤。頤者養也。天地養萬物。聖人養賢。以及萬民。目今訏謨廟堂。有斯盛之美。出入經幄。有斯皇之休。而第地閥以拘之。科目以限之。懷抱利器。老死巖石者。不知幾人。古之販繒屠沽。猶且簡拔。未有近來之狹而不廣。伏願法山雷養賢之象。惟才是用。則彙征之吉。可以致矣。山上有雷小過。小過者。過其常也。聖人法之。用過于儉。儉者。過於樽節也。伏聞殿下。金銀不餙。玩好不近。凡於經費。莫不節省。而下實無從儉之志。躬攣之化。猶有未盡耶。或値荒年。蕩減逋欠。如傷之德。周洽普遍。而官吏土豪。偏蒙其惠。貧殘小民。未有實效。豈可望民產之有裕乎。伏願法雷山用儉之象。懋盡導率之方。以爲祛侈本馬。天下雷行爲無妄。無妄者。至誠也。雷行於天下。陰陽交和。萬物發生。無非誠實。以體天運也。殿下靄然誠意。貫注萬有。而辭令之發。或欠孚格。則非誠實也。施措之間。或有文勝。則非誠實也。俗多虛僞。日趨浮囂。則誠有違於天下雷行。物與無妄之象也。伏願法無妄之象。偃風尙之草。使人人眞實。家家純素。則三古淳朴之風。可回矣。雷電皆至爲豐。豐者大也。聖人法之。照察群情。鼓舞天下。致萬品之咸若。享一世之豐富。一日萬機。微細必察。而茅其察於小而忽於大。過於包容而失於曲貸者有之。誠有違於雷電皆至。明斷得宜之象。伏願法雷光之明。以盡天下之情狀。象雷動之威。以辨天下之淑慝。臻尙大之業。撫盈盛之運。則豐富之享。可致矣。雷風相與爲恒。恒者久也。日月得天而能久照。四時變化而能久成。聖人久於其道而天下化成。恒久之道。不可以歲月責其效也。道猶百里途也。無或中轍然後。期限可適。伏願勿以速效爲期。勿以遲成爲難。至道凝而功化着。陰陽順而風雨若。非時之雷。何可發動也。五卦之象。雖似陳腐。皆聖人法天理物之道。且臣五十年讀易。於朱子易學啓蒙。粗有淺工。略附臆說。以爲册子。倘蒙乙覽。則臣有死榮矣。批以。應旨封章。殊可嘉乃。可以施行者。許令廟堂指劃稟處。
정조 4년 · 강
遞濟州牧使金永綬。
정조 4년 · 목
永綬身病呈狀。備局啓請許遞也。
정조 4년 · 강
以柳雲羽爲掌令。李兢淵爲持平。
정조 4년 · 목
敎曰。在外臺諫許遞。前望單子入之。
정조 4년 · 강
推洪忠監司洪秉纘。前兵使申大謙。
정조 4년 · 목
政院啓言。伏見洪忠監司洪秉纘狀啓。則以兵使申大謙請罷海美縣監。而直爲封啓。有違定式。至請該縣監仍任矣。當初直啓。旣違定式。則該兵使宜有論責之擧。而不爲擧論。事甚未安。該道臣請推考。允之。又啓言。伏見洪忠前兵使申大謙巡操試財中不中啓本。則以鴻山縣監爲都居末矣。取考列錄者。鴻山有柳葉箭一中者。至淸安全無得中者。以啓本觀之。極爲訝惑。本事委折。使之査實以聞。當該兵使請推考。允之。
정조 4년 · 강
王大妃殿進御六君子湯。命自今日停止。榻敎也。
정조 4년 · 목
予曰。今日見靑臺之報。又有雷動之異。天之示警。何其頻數乎。此必有所由也。今方反躬自責之不暇。而誠甚恐悷矣。有防曰。十月之雷爲災異。而至月之雷。初不爲災異矣。予曰。至月之雷。有求言之傳敎。而亦有院啓之前例乎。有防曰。考見院中故事。則或爲之或不爲之矣。予曰。黃州牧使入侍。黃州牧使徐魯修進伏。予曰。黃州大處矣。爾往善爲之。予曰。藝文提學入來乎。宇鎭曰。出在江郊。未知何時入來。而祭文製進時。尙無製進之人。悶然矣。
정조 4년 · 목
敎曰。院啓堂箚。援例雖不爲之。在予恐懼之心。豈以晦朔之殊。有所間然哉。向因遇災。廣求直言有日。而汔無一人之應旨。籍令今又求言。必當如前。其在務實之政。不可不申求讜言。政院以此知悉。
정조 4년 · 강
命弘文提學金鍾秀。奎章閣提學兪彥鎬。斯速上來。
정조 4년 · 목
敎曰。文任無在京人。而祭文製進時急。寧有如許事體。有實病人。姑不可强之。其餘兩重臣。情理雖難離側。時往時來。有何不可。況兼館閣。尤不容一味在外。弘文提學金鍾秀。奎章閣提學兪彥鎬。斯速上來事下諭。自政院另加催促。使之及期製進。
정조 4년 · 강
遞承旨徐有防。以趙時偉代之。
정조 4년 · 목
敎曰。左承旨有實恙云許遞。前望單子入之。
정조 4년 · 강
命朔書。晦日收捧。翌日科次。
정조 4년 · 목
敎曰。去月朔書。例於後朔初科次。則書進人員。趁當朔晦書呈可也。此後該房。以此申飭。當月晦日收捧。翌日申前科次入啓事。定式。
정조 4년 · 강
以鄭觀釆爲宣川府使。
정조 4년 · 목
敎曰。宣川府使各別擇差。
정조 4년 · 강
召見藥院三提調大臣于誠正閣。都提調鄭弘淳。提調金華鎭。副提調蔡弘履。領議政金尙喆。左議政徐命善。右議政李徽之。
정조 4년 · 목
予曰。產室設廳何月爲之可乎。弘淳曰。考見本院曰記。則每前期三朔設廳矣。予曰。產室設廳之跨新舊歲。乃是俗忌云。以正月設廳似好矣。尙喆曰。賴 天地 祖宗之陰騭。有此莫大之慶。億萬臣民無疆之福也。不勝慶忭之至。命善徽之曰。今有此莫大之慶。 天心之默祐。有可以仰驗矣。予曰。予亦不料此慶之遄臻。莫非天也。尙喆曰。時或瞻望天顏。則近來神色。日益和粹。故晝夜攅祝矣。弘淳曰。閭巷間婦女之有娠者。每令產母勞樣。不得安逸然後。產時不難云。宮內與閭巷間有異。每有安逸之慮矣。尙喆曰。一令醫官診脈。爲愼重之道矣。予曰。彌月。欲令醫官診脈矣。予曰。用何藥爲好乎。醫官吳道炯曰。用藥當思氣血之雙保。八物似好矣。弘淳曰。產室設廳時擧行等事。當更爲詳考稟定似好矣。予曰唯。
정조 4년 · 강
命產室設廳。以正月推擇。待令醫官捲草官差下。
정조 4년 · 목
藥院都提調鄭弘淳啓言。產室設廳。旣爲稟定。以正月推擇事。先爲分付。待令醫官捲草官差下。請待歲初擧行。從之。
정조 4년 · 목
予曰。古例則原任大臣亦參於次對矣。領議政金尙喆曰然矣。尙喆曰。常參卽每日設行之朝會也。政院例有逐日之稟。而自多停不行之時。至於朔望常參。不爲入稟。直爲自政院擧行。有頉然後。方爲頉稟矣。均是常參。而或逐日入稟。以待下敎。或自下擧行。而有頉然後。方始經稟者。事甚斑駁矣。予曰。此是 先王朝戊申創行之事。而甲午又爲定式擧行事。在文獻備考矣。此雖一時。切欲遵行。故果有所下敎矣。左相之意何如。左議政徐命善曰。遵 先朝已例。爲今日成憲。恐似合宜矣。予曰。右相之意何如。右議政李徽之曰。十五日三十日。次對。兼爲設行似好矣。予曰。自政院更考文獻備考。後日次對議定也。尙喆曰。都政不遠。事多擧行。而今此李福源。身病添劇。勢難行公云。合有變通矣。予曰。家宰重任。實難輕遞矣。向聞其病間矣。今何以必欲遞之乎。命善曰。近復添加。實狀難强矣。領府事鄭弘淳曰。大臣旣有變通之奏。則事面恐不可仍置矣。尙喆曰。向日承宣旣皆敍用。則具純之獨置罪中。事涉如何矣。予曰。具純之今番事。雖或可枉。而蓋其爲人。極多悶慮矣。且其時承宣。亦不善處矣。尙喆曰。果是不善爲矣。予曰。伊時處分。非不知過中。而同副以卿之子。最爲期待。故因其失着。欲其善導而爲此耳。尙喆曰。今此聖敎。臣不勝感泣矣。予曰。君臣之間。貴無間然矣。予曰。嚴內外之別。豈不截然。而金相玉之身爲武宰。有此暗囑掖屬之擧。豈不萬萬駭痛乎。若開此路。則後弊難防。此而不懲。安保無日後交通之患乎。其在防微杜漸之義。不可不嚴懲。故有此處分矣。論渠罪犯。置之竄謫。猶爲薄勘矣。左相旣任其提擧之任。則可悉此事之顚末矣。命善曰。相玉事。實爲驚駭。薄竄禁錮。於渠可謂末勘。處分亦是寬典矣。予曰。李述祚其將久囚獄中乎。尙喆曰。姑囚之外。無他道矣。命善曰。如許罪人。固無可惜。牢囚何妨乎。尙喆曰。訓將上疏。俄已來到。而以其病勢之添谻。必欲辭免云。可悶矣。予曰。其病果至不能視事之境乎。命善曰。果然云矣。予曰。訓將之任。何等重大。而旣難輕遞。且難其人。大抵用人之道。雖曰試可乃已。而人若多病。自許以非余莫可者。不可用也。自畵以不敢仰望者。無足取也。唯其志身報國。自是人臣之分。而今此訓將。本以世家宿將。平日擧行。每多謹實。至於向日都監之役。扶病董役。以至添疴之境。亦可謂忘私循公矣。尙喆曰。果如聖敎矣。予曰。元帥之任。與文衡等耳。自有定價。有難輕論。嘗觀國朝以來。文衡之數。則太減於相臣之數矣。以此益知其擢用之最難也。命善曰。將相之任。均是重寄。而至於訓將之任。與他自別矣。予曰。洪忠監司狀啓。極涉可怪。而政院之啓辭請推。甚得體矣。尙喆曰。該兵使之請罷海美縣監之啓。明其罪名然後可也。而初無指的之事。有違狀聞之體矣。然而該縣監。豈已請罷。事不可仍存矣。予曰。濟州牧使今當差出。更參何以定望乎。吏曹參判鄭民始曰。若以武臣。則兵使中洪和輔李鼎柄可合。而文臣則南鶴聞金蓍耇似宜矣。予曰。以文臣差出也。予曰。李宗憲事。可謂疑獄矣。尙喆曰。李寬祐已物故。則李宗憲事。果無可覈之路矣。掌令柳雲羽曰。請還寢罪人柱翼。亟令王府。設鞫得情。快正王法。予曰。亟停勿煩。予曰。一司已停。爾或不知耶。雲羽曰。逆如孝任。而以貞夫人書傳譜册。柱翼護逆之罪。不可勝誅。而豈可遽然停啓乎。予曰。此是執法之論。而此人庾死冷獄。則不亦可矜乎。雲羽曰。臣未及與僚臺相議。有難停啓矣。
정조 4년 · 강
飭蕩逋時虛實相蒙之弊。
정조 4년 · 목
領議政金尙喆啓言。奉常主簿車彥輔疏中。災年自朝家蕩減逋欠之時。官吏土豪。偏蒙其惠。貧殘小民。未有實效云者。莫非道臣守令不善奉行之致。請更加申飭。俾無虛實相蒙。實惠未究之弊。從之。
정조 4년 · 강
遞吏曹判書李福源。
정조 4년 · 목
領議政金尙喆啓言。大政隔月。擧行多端。而吏曹判書李福源。本病添加。前頭都目。實難强行云。此時此任。不可久曠。請姑許遞。從之。
정조 4년 · 강
差下北道句管洪樂性。京畿句管金華鎭。海西句管徐有寧。湖南句管鄭元始。關東句管金夏材。
정조 4년 · 목
領議政金尙喆啓言。諸道穀簿合錄事。曾已稟定矣。句管適多有闕。禮曹判書洪樂性北道句管。戶曹判書金華鎭京畿句管。行副司直徐有寧海西句管。戶曹參判鄭元始湖南句管。行副司直金夏材關東句管堂上差下。請使之擧行。從之。
정조 4년 · 강
命大關嶺築城設倉。置之。
정조 4년 · 목
領議政金尙喆啓言。關東大關嶺築城設倉事。待朝家更爲指揮之意。分付矣。趁今稟定然後。可以擧行。敢達矣。子詢左右相及領府事。左議政徐命善曰。臣則旣以設施無妨仰達矣。領府事鄭弘淳曰。嶺東關防。從古無所論。接海之地。無所事於設施而然歟。是未可知矣。右議政李徽之曰。聞往來人言。嶺上嶺底。路險地隘。旣無寸土之可以居生。又無隣邑之可以通涉。雖爲築城。人不能居接守堞。則卽一空城。恐無所益矣。敎以。今姑置之也。
정조 4년 · 강
重推洪忠前兵使申大謙。
정조 4년 · 목
領議政金尙喆啓言。洪忠前兵使申大謙啓本。論海美兼營將朴宗郁。但曰有駭妄之擧。而無指事論罪。事甚疏忽。請從重推考。從之。
정조 4년 · 강
命海美縣監。今日政差出。
정조 4년 · 목
敎曰。洪忠監司狀啓勿施。海美縣監今日政差出。
정조 4년 · 강
以李性源爲兵曹判書。
정조 4년 · 목
敎曰。刑曹判書李性源。爲兵曹判書。
정조 4년 · 강
以金魯鎭爲大司憲。前望也。
정조 4년 · 목
以李衍祥爲吏曹判書。以盧瑞國爲掌令。尹尙東爲修撰。李福源爲刑曹判書。南鶴聞爲濟州牧使。鄭宇朋爲海美縣監。
정조 4년 · 강
知訓鍊具善復疏陳病狀。乞免戒務。賜批。
정조 4년 · 목
批以。重務決難輕卸。卿其勿辭。調理行公。
정조 4년 · 강
兵曹判書李性源疏辭新除本兵之任。賜批。
정조 4년 · 목
批以。特授意在歷試。卿其勿辭。斯速受符。
정조 4년 · 강
持平李兢淵上疏乞遞。賜批。
정조 4년 · 목
疏略曰。臣遞來南邑之後。未及成出解由。揆以法例。亦在當遞。伏乞亟賜鐫改。批以。解由勿拘。爾其勿辭察職。
정조 4년 · 강
副修撰李鼎揆上疏辭職。仍討逆。賜批。
정조 4년 · 목
疏略曰。伏奉除命。馹召繼降。頋今病狀。萬分危篤。冒寒跋涉。無自力之勢。伏乞憐臣危苦之情。亟賜威罰焉。惟臣涔涔未㱡之前。腔裏一寸鐵。只病逆孼未盡除。王章未快正耳。丙申以後。喘息於海島。竄逬於邊徼者。凡幾箇逆也。而此皆不共一天之讎也。臺臣則不過曰某甲也某乙也。以循決謄奏爲例套。殿下則不過曰已諭也不允也。以依他批不爲成規。此而不已。諸逆何時可平。柱翼特一逆孼之餘。而有萬分難恕。無一毫可恕。大小臣僚。爭之久矣。批旨又不出熟量二字。柱翼所犯。有何熟量之可言耶。三司討逆之啓。不可不準請也。批以。疏陳。業已言之悉矣。
정조 4년 · 강
命罪人李宗憲減死定配。
정조 4년 · 목
敎曰。禁府日次罪人李宗憲。正犯實祜。前已物故。到今無路可覈。宜有酌處之道。減死定配。
정조 4년 · 강
配李宗憲于會寧府。
정조 4년 · 목
義禁府啓言。罪人李宗憲。會寧府定配所。請依例押送。允之。
정조 4년 · 강
命罪人李東粲等勘處。
정조 4년 · 목
刑曹啓言。在囚各人。從速勘放事命下矣。罪人李東粲。杖六十徒一年。李基遠。以威力制縛人拷打傷重罪。杖一百。許浣李漢璧李漢奎崔德寬咸遇獜王道赫李壽喆王復圭金觀休文再得崔相燁孫龍完等。以隨從減一等。各杖九十。請竝依此律勘處。允之。
정조 4년 · 강
命洪奉朝賀祀孫守榮。待禫月調用。前承旨洪樂信洪樂任。待闋服照擬。奉朝賀祿俸。計朔輸送。
정조 4년 · 목
敎曰。奉朝賀喪制垂畢。不但予心衋然。實恐 慈心無以仰譬。況其家無出入於起居之列者。 慈心又安得不愴傷乎。此擧亶出慰 慈心之一道。洪奉朝賀奉祀孫守榮。待禫月卽爲調用。奉朝賀子之已登朝籍者。年前事後無所累云云。猶是例語。銓曹亦何不擬。前承旨洪樂信洪樂任。亦令該曹。待闋服卽爲照擬。因此聞之。奉朝賀祿俸。有限三年輸送之命。而主家尙不受之云。此則分義所在。豈敢終辭。令地方官。計朔一竝輸送。祭需亦有定式者。而若如祿俸不受。則與貞敬夫人祭需。一體輸送事。分付該廳。
정조 4년 · 강
御誠正閣。行晝講。特進官金履素。同知事鄭元始。承旨柳義養。玉堂趙鼎鎭徐鼎修。假注書趙興鎭。史官金載瓚李集斗。宗臣凝善君燨。武臣李漢豊。掌令柳雲羽。
정조 4년 · 목
予曰。各 陵獻官。從前申飭何如。而以今番獻官單子觀之。三品中塡差。苟簡莫甚。以二品通融差定之意。分付。
정조 4년 · 강
黃海監司趙尙鎭陳疏自引。賜批。
정조 4년 · 목
疏略曰。得見谷山前府使李奎緯爰辭。盛氣噴薄。極口發明。不勝駭異。承命按査。不輕而重。臣雖欲泯默得乎。莅藩之初。本府士民。以許鄕之有係後弊。禮錢之盡歸消融齊訴使本府査報。則俱據鄕色之詞證。明言前官之取用。伊時非不欲狀聞。旣異公簿之虧缺。奎緯亦以準償言送。故只囚治鄕色。事已現發。至命按査。所謂用下文書。奎緯臨歸搜去。無憑考者。只有一片區處記。鄕色輩卽依樣文書之意。衆口一辭。雖欲爲奎緯掩覆。其於査官之幷觀何哉。別造刑杖。隸卒作證。乃曰鄕招誣也。道啓誣也。彼之有罪無罪。臣之就事論事。自有公議。只綠臣明不能覈實。信不足孚人。藩臣失職。爲罪亦大。亟行鐫免。以靖私義。以解人怒。批以。卿其勿辭察任。
정조 4년 · 강
吏曹判書李衍祥疏辭新除長銓之任。賜批。
정조 4년 · 목
批以。東銓新命。所取于西銓。卿其勿辭。從速行公。
정조 4년 · 강
檢閱金載瓚。以母病陳疏徑出。批許救護。
정조 4년 · 강
禁推大司諫李敬養。獻納柳孟養。正言李夔呂萬永。
정조 4년 · 목
因敬養等牌不進罷職傳旨。敎以。無端違牌。果何所據。豈因近日日寒。難可赴公而然乎。否則何爲而屢召輒違乎。無義不進。此亦慢法綱之一端。此傳旨勿施。以禁推傳旨捧入。
정조 4년 · 강
命吏曹參議朴祐源重推。享吏科治。
정조 4년 · 목
敎曰。近代 陵寢獻官。必以從二品塡差。殆若定式之故。或有掣肘之時。因筵臣陳白。正三品使之通融塡差矣。伊後反以此作爲定式。近代 陵。寢絕無二品通差之事。此等小事。該堂之不遵筵敎如此。他餘擧行之慢忽可知。此非今日銓官之所創爲者。故雖不處分。而況於俄者飭敎之後。又未免苟充。當該差祭吏曹堂上。從重推考。更令卽爲改擬以入。此乃享吏無狀之致。筵稟以後。該色下吏。竝令從重科治。
정조 4년 · 목
以宋瑛爲大司諫。李身晦爲司諫。安廷玹爲獻納。鄭益祚李伋爲正言。洪文泳爲校理。金恒柱爲星州牧使。
정조 4년 · 강
御誠正閣。行晝講。同知事李性源。特進官鄭昌聖。承旨李亨元。玉堂洪明浩徐鼎修。假注書趙衍德。記注官金廷龍文采五。宗臣安春君烿。武臣具以謙。
정조 4년 · 강
遞承旨蔡弘履徐有防趙時偉。以金履素鄭志儉李亨逵代之。尋遞履素。以鄭元始代之。
정조 4년 · 목
敎曰。都承旨左承旨。聞有實恙許遞。前望單子入之。○因政院時偉牌招啓辭。敎以。許遞。○敎曰。都承旨許遞。前望單子入之。
정조 4년 · 목
予曰。頃日館儒。有所發論矣。今則停息乎。元始曰。是姑未知矣。予曰。彼國山川人物如何乎。元始曰。都不如我東。而人心不好。且無識見矣。
정조 4년 · 강
命奉朝賀家祿俸祭需祗受後狀聞。
정조 4년 · 목
敎曰。聞惠堂言。主家祭需尙不領受云。祿俸之不受。亦可知已。曾聞奉朝賀在世時。以情地悶蹙。力辭之故。子孫亦從治命。不敢遽然祗受。此則有大不然者。古人臨終。雖令子孫。勿請諡勿立碑。朝家如有特恩。皆不終辭。況祿俸祭需之祗受乎。又如今日主家情地。大不若伊時。子若孫將拜官受祿。而獨於爲先事。煩浼累累。不但道理不容如是。亦豈分義之所敢出。以此意下諭本道監司處。令主家知之。使卽一倂祗受後狀聞。
정조 4년 · 강
遞司諫李身晦。掌令盧瑞國李伋。修撰尹尙東。以李行源爲司諫。洪明浩爲掌令。洪文泳爲正言。朴天衡爲應敎。金履正爲校理。權以綱李敬一爲修撰。
정조 4년 · 목
敎曰。在外臺諫許遞。前望單子入之。待下批牌招察任。又敎曰。館直苟艱云。兼帶實錄郎廳許遞。前望單子入之。
정조 4년 · 강
命修撰權以綱敍用。司諫李行源蕩滌。
정조 4년 · 목
政院啓言。修撰權以綱在罷散中。司諫李行源在居中未蕩滌中。何以爲之。敎以罷散人敍用。居中人蕩滌。
정조 4년 · 강
命掌令洪明浩罷職傳旨。勿施。
정조 4년 · 목
因明浩牌不進罷職傳旨。敎以。始旣行公。至參合辭。到今忽復違牌。寧不卽當。此等傳旨。何可酬應。勿施。
정조 4년 · 강
命禁推諸臺反時囚李壽勛。分揀放送。
정조 4년 · 목
敎曰。飭已行。禁推諸臺分揀放送。又敎曰。誠有不勤之罪。此時守令數遞可悶。時囚罪人李壽勛。分揀放送。其令當日還官。今番事後。本邑人必有繹騷之慮。凡於事爲。使之着意擧行。
정조 4년 · 강
持平李兢淵。以母病陳疏乞遞。批許救護。
정조 4년 · 강
正言鄭益祚陳疏辭職。仍請停啓臺臣譴罷。賜批。
정조 4년 · 목
疏略曰。前月入對。有所顚錯。至承問備。尙今靡定。除命之下。不敢冒膺。且臣所患。尙此危綴。伏乞亟許鐫免。事在目下。不勝憂歎。柱翼之罪。窮凶絕悖。惟彼凶逆之官秩。肆然特書。附記之凶慘。昭乎難掩。至於犯人杖死等語。罔非凶肚逆腸。兩司俱發之啓。遽然俱停。臣實莫曉。此路一開。後弊難言。臣謂兩司停啓之臺臣。宜施譴罷之典。批以。洪柱翼事之停啓。爾曰後弊難言。予則以爲不停爲然。其事則䵟䵢。其跡則疑晦。涉歲拘繫。不勘不殺。畢竟使之瘦死。則寧有如許王政。況傳啓中。諸逆罪惡之十倍於柱翼者。不啻幾輩。而此皆不抵之法。獨事斷斷於弧雛之影子。求之邦憲。曷嘗有似此關石。況今大小恬嬉。臺閣尤甚懲討之備例。而隄防從以不嚴。柱翼之酌豦。寔欲使爾等。專於重且緊處。而忽於輕與漫者。甚矣爾等不審其取捨也。爾其勿辭。從速察職。
정조 4년 · 강
命頒曆抄啓釐正以聞。
정조 4년 · 목
因頒曆單子。敎以。頒曆。有國重事。其所頒宣。宜有定制。而襲謬至今。一任胥吏之手。兩銓抄啓。淆雜若此。殊非重其事之意。吏曹抄啓。猶或近可。而兵曹抄啓。太無意義。吏兵曹行公堂上。相議釐正。草記以聞。又敎曰。今當頒曆。而從其品秩。可以頒宣。自吏兵曹抄啓品秩事。分付。
정조 4년 · 강
遞承旨李亨元金宇鎭。以朴祐源趙時偉代之。
정조 4년 · 목
敎曰。今日不爲仕進承旨許遞。前望單子入之。
정조 4년 · 강
正言鄭益祚。掌令洪明浩避嫌乞遞。賜批。
정조 4년 · 목
益祚避嫌以爲。伏承批旨。誨責備至。奉讀未半。不勝瞿然。自失。臣誠意淺薄。未能孚格。致使諸賊。尙今戴頭於穹壤之間。恬憘之罪。臣固自知。今於聖批中不審取舍之敎。尤不勝悚恧。以此情地。何可仍冒於臺次乎。請命遞斥。批以。勿辭。亦勿退待。○明浩避嫌以爲。臣於臺職。自畵已定。間入館職。亦未聯名。以爲少贖前愆矣。忽承掌憲除旨。區區處義。與前無異。莫重合辭。綠臣而闕啓。臣罪至此。益無所逃。何敢蹲據於臺次乎。請命遞斥。批以。勿辭。退待物論
정조 4년 · 강
禮曹參判李聖圭疏陳父病。仍請冬至獻官變通。賜批。
정조 4년 · 목
批以。獻官許令變通。卿其勿辭。救護父病。
정조 4년 · 강
兵曹參知李象靖疏陳病狀乞遞。賜批。
정조 4년 · 목
批以。意在試爾。乍除從遞。是豈實政。爾其勿辭。俟少間上來察職。
정조 4년 · 강
應敎朴天衡上疏乞遞。賜批。
정조 4년 · 목
疏略曰。臣所帶春秋館編修官之任。與臣兄校理天行。有法典應避之嫌。特令選部。劃卽遞改。批以。館職元無相避。兼銜可祛。本任不可改也。
정조 4년 · 강
持平朴聖泰陳疏乞遞。仍討諸罪人。賜批。
정조 4년 · 목
疏略曰。臣冒寒登途之餘。重得毒感痰眩。今於召牌之下。轉動不得。承膺無路。伏乞亟許鞶帶之遞。俾尋生路焉。區區愚憤。不能自已。略此附陳。今日臺閣之所爭。俱是天經地緯。殄滅他不可已之義理。則殿下何故而終靳一允字。遂使一區靑邱。長左義理晦塞之中也。鄭妻龜柱。尙保首領於覆載之間。尙可謂有臺閣有刑章乎。至若洪國榮。罪關宗社。憤㔹神人。而歸還田里。已無罪名之可據。穩保爵秩。徒享山川淸福。天下安有如此義理。如此王章乎。且聞宿衛所印信及手旗。國榮私自持去。此何事也。倘或以此誑惑愚氓。波動人心。寧不凜然。伏願亟命有司。刻期還推。竝允諸啓。使懲討亟行。又柱翼。有萬必死。無一可生。終使載頭之鬼。生出王府。臣之憂慮。不但在於一逆竪之倖逭也。昨日疏批。聖念亦及於此。可以折奸萌於方來。益軫隄防之道焉。批以。首陳事中。旗與印事。必是傳者之誤。業已收取。或燒或銷矣。末端事。昨於他臺之批旣諭。何用煩聒。爾其勿辭察職。
정조 4년 · 강
遣承旨詣 宗廟　永禧殿　景慕宮。奉審摘奸。
정조 4년 · 강
召見都監堂上鄭民始于誠正閣。
정조 4년 · 목
予曰。守禦廳近果就緖乎。民始曰。尙無頭緖矣。予曰。都監之役。何當了訖乎。民始曰。似於明春告畢矣。予曰。星州牧使。何不肅謝乎。民始曰。聞與吏判爲四寸親。故不得赴任云矣。
정조 4년 · 강
命閣臣。無論曾時任頒曆。
정조 4년 · 목
敎曰。內閣事體自異。閣臣無論曾時任。頒曆事分付。
정조 4년 · 목
敎曰。尙方新進之墨。乃是御用。而今番封進者。墨光比前甚劣。兩道監司推考。此後又復若此。則當該封進地方官。直請拿處事。該院提調。以兒房啓辭爲之。
정조 4년 · 강
命前直閣徐鼎修。仍任閣職。
정조 4년 · 목
敎曰。本閣擧行。苟簡莫甚。前直閣徐鼎修。仍任閣職。
정조 4년 · 강
以李廷恢爲星州牧使。
정조 4년 · 목
敎曰。新除星州牧使。以相避應遞云。仍任前職。其代口傳各別擇差。
정조 4년 · 강
命訓局從事官宋載德汰去。今日內差出。
정조 4년 · 목
訓鍊都監。以本局從事官宋載德在外未現。省記無以推移啓。敎以。在近畿未現者。何不記過催促。有此煩稟乎。雄蔭慢忽之習。本自如此。從事官宋載德汰去。其代今日內差出。使之入直。
정조 4년 · 강
吏兵曹。以頒曆釐正啓。
정조 4년 · 목
吏曹啓言。頒曆釐正以聞事命下矣。自今以後。內職則從三品以上官。都尉時任承旨史官三司侍從人員反曾經二品實職之君。外職則留守監司處頒給。似合事宜。請以此定式。允之。○兵曹啓言。頒曆釐正事命下矣。內職則文蔭武曾經二品實職人員及時任別軍職宣傳官。勿論堂上堂下。依承史例頒賜。外職則只兵使水使頒賜。請以此定式。允之。
정조 4년 · 강
命前蛇渡僉使李命觀等。勘放。
정조 4년 · 목
兵曹啓言。全羅左右水營水操時。軍器破傷執頉邑。前蛇渡僉使李命觀。荏子島僉使金再禧等。各杖八十收贖。公罪施行允之。
정조 4년 · 강
敦寧都正崔夢喦疏陳無敦寧乞遞。批下該曹稟豦。以李敬倫爲慶興府使。口傳也。
정조 4년 · 강
命咸鏡監司鄭昌順緘辭重推。新除府使卽速赴任。前府使拿來。
정조 4년 · 목
敎曰。觀此狀啓。罪狀不但不法。而特敎仍任。責其來效。而今又反是。恣意犯科者。固甚痛駭。此則猶是疏節。渠雖貪慾在中。寧思用情於賑政乎。此等守令。若復寬恕。何以謝飢民而懲污吏也。無論見欺與手犯。均之爲無狀。刻期拿問。嚴刑究覈。在所不已之擧。而猶未知本事之如何。爲先令道臣。詳細臚列以聞。渠之不能事事如此。則監司之到任。雖曰屬耳。而巡還亦過數月。則今始狀聞。果無緩時之歎乎。況其論罪措語。太不分明。馬有賑事弄奸之吏。而如彼其泛然聲罪者乎。前後所失。俱係非細。該監司鄭昌順。爲先緘辭從重推考。新除府使。使之卽速赴任後。前府使拿來事。分付該曹。
정조 4년 · 목
予曰。善覘人國。自古爲難。況我國之於彼國。尤不能覘得其一二。此蓋象譯之不得其人也。卿則今行旣有可聞可見者。其陳之。皇城宮闕之制何如。元始曰。外使行禮於午門內。而第見千門交錯。萬尾翬飛。眩䊮莫測。而行禮時。九闥洞開。遙望殿上。黃幕蔽日。彩仗排雲。怳若天上樓臺。滿庭紅兠興俯。不聞人聲。但聞臚聲而已。予曰。城郭濠池之制何如。元始曰。皇城則以大石磨礲。四隅交齒以築。交石之際。鎔鐵貫中。外面用油灰鏝塗。絶無罅隙處。高過十丈。廣容五馬焉。予曰。市肆之制何如。元始曰。累萬架廛閣。分隊成行。或施畵繪。或加雕綵。或層屋上湧。或飛梯下垂。且見簷插綵旗。門揭畵板。各書以貨名。賈胡商蠻。鬪穀磨肩。繡幰綵車。交絡其中。誠天下之大都會也。予曰。漕輸之制何如。元始曰。自通州河。鑿入都城。舟楫舳舵。直泊城外矣。予曰。近日則胡漢通媾云。然否。元始曰。自近年始通婚嫁。而胡漢無別云矣。予曰。大鼻㒓子。狀貌何如。元始曰。深目厖眉。羯鼻驢面。如禽獸臊穢之臭。人不堪近。勇力絕人。喜怒無常。胡人甚畏之。納于質館。以甲士守之。每出行。則甲士持兵器隨之。而往往有淫人戕人之患云矣。予曰。蒙古有復入之慮云。土俗强弱果何如。元始曰。蒙古莫强之種也。其人短小精悍。其俗燥暴剛忍。無城郭無宮室。逐水逐草。鳥聚獸散。而使行往來之時。其接應之節。求索之習。與胡俗大有異。天子亦甚憂之云矣。予曰。卿之今行。逢江南文士否。元始曰。近日天子。禁不與外使目木通。犯者論以死律。故留館時。不見士子來訪矣。予曰。其宰相第宅何如。元始曰。公卿甲第或有富埒公室者。至於姬妾幾十。馬騾幾百頭者。比比有之云矣。予曰。天子出行時。威儀何如。元始曰。臣見其出宮。而儀節太簡率。自天子至從者。各控一騎。初無驂御之儀。只衛仗數十雙前行。從官百餘人。擁後而逝。且有御馬數雙。無牽分隊而行。天子面方體胖。少鬚髯色渥赭。所着衣。初無貴賤之表矣。予曰。我國與彼人。言語不同。俗尙絕異。而使臣深銷客館。不接外人。凡於政令事情之實。只憑象譯輩探來。而近日此輩。但知錐刀之利。不知覘察之要。雖或有一二聞得來者。太半訛爽。反爲胥伴輩所賣。象譯之無人。誠非國家之少憂也。元始曰。使行之得失。只仗譯舌。譯舌之檢飭。惟在首譯。而雖以今行言之。首譯矇不了事者。實爲朝家大悶者也。予曰然矣。
정조 4년 · 강
召見承旨趙時偉。前承旨沈念祖于誠正閣。
정조 4년 · 목
予曰。宋史傳文。何當訖役乎。念祖曰。似當四五月間畢工矣。予曰。敦孝錄外。有何他書可觀乎。念祖曰。亦有所述禮書。而人多取覽矣。予曰。朴聖源欲爲賜諡則可乎。念祖曰。惟在自上豦之矣。予曰。此是善人。不可以與凡人論之也。予曰。南有容有諡乎。念祖曰未也。予曰。有子孫乎。念祖曰。有孫獜耇。方爲 永祐園參奉矣。予曰。三峰集在於兪相家乎。念祖曰然矣。予曰。嶺南所在文集。欲以內閣行關于各邑。使之列錄以來。而此亦有弊。以道臣私自取錄。使之送上。則未知如何。時偉曰。如是則甚便好矣。予曰。下番翰林。明朝摘奸于實錄廳以來。
정조 4년 · 목
因政院啓稟有是命。
정조 4년 · 강
來正月初八日。 社稷祈穀祭。命躬行。
정조 4년 · 목
因禮曹啓稟。敎以謹當躬行矣。
정조 4년 · 강
命吏曹判書李衍祥重推。申飭開政。
정조 4년 · 목
因再牌招啓辭。敎以。吏判新除者。前後何限。而未有若此重臣之辭遜。處義不但太過。有召輒違。無端不出。果何所執。判書李衍祥從重推考。到今一味例飭。徒損國體而已。此後違牌望。政院㔹勿呼望。另加申飭。斯速開政。
정조 4년 · 강
有政。吏曹判書李衍祥進。
정조 4년 · 목
敎曰。在外三司許遞。今日政差出。○以鄭志儉爲吏曹參議。尹行晉金光岳爲掌令。柳孟養爲副校理。徐浩修爲戶曹參判。李漢佐爲博川郡守。李福徽爲司諫。金翊休爲修撰。
정조 4년 · 강
以宋煥億爲承旨。
정조 4년 · 목
敎曰。承旨前望單子入之。又敎曰。新除授承旨叙用。解由勿拘。牌招察任。
정조 4년 · 강
判尹權導疏陳病狀乞遞。賜批。
정조 4년 · 목
批以。業已悉諭。卿其勿辭。俟少間行公。
정조 4년 · 강
同義禁愼爾復。從縣道疏陳病狀乞遞。賜批。
정조 4년 · 강
命罪人朴世根等。嚴刑得情。
정조 4년 · 목
刑曹啓言。罪人朴世根吳彥邦金龍大朴聖樑安宗玄張漢福李光點白占卜金奉鎭金龍河朴㵛金廷周梁季乭。請竝加刑輸情。敎以。更加嚴刑。期於得情。
정조 4년 · 강
御誠正閣。行晝講。同知事徐有寧。特進官鄭民始。承旨李亨逵。玉堂趙鼎鎭金履禧。假注書趙衍德。記注官文采五。史官李集斗。宗臣雲峯君杺。武臣李仁彬。掌令金光岳。正言鄭益祚。
정조 4년 · 목
予曰。李敬倫下去乎。祐源曰。今方下往云矣。予曰。前者洪良浩之往於慶興時。以爲樂赴矣。祐源曰。然矣。予曰。實錄堂郞赴公時。不以官服赴會耶。祐源曰。諸堂郞到其門外。始着官服云矣。予曰。總裁官何不檢飭乎。祐源曰。是則未能知矣。予曰。兵曹決棍者爲誰乎。知入。假注書趙衍德承命出。回奏曰。權伋南履五閔永喆云矣。
정조 4년 · 강
遞司諫李福微。掌令尹行晋。持平朴聖泰李兢淵。以沈命德爲司諫。朴聖泰爲掌令。柳協基鄭益祚爲持平。李兢淵爲正言。
정조 4년 · 목
因聖泰兢淵牌不進。敎以。日事違牌。有何情勢。更令牌招。實傷國綱。遞差傳旨捧入。左外臺諫許遞與未差之代。前望單子入之。○敎曰。新除授臺諫幷牌招察任。○因正言李兢淵牌不進罷職傳旨。敎以。此傳旨勿施。牌去來連爲催促。
정조 4년 · 강
工曹判書。金鍾秀。從縣道疏陳母病乞遞。賜批。
정조 4년 · 목
批以。不見卿久矣。戀卿政切。此際閱卿辭本。卿之目下情理。非不爲之愍念。而前批旣悉之。勉卿將毋上京。欲使公松兩便。所辭不允。卿其伇少間。將來行公。
정조 4년 · 강
檢閱李集斗陳疏徑出乞遞。賜批。
정조 4년 · 목
疏略曰。臣承命馳往實錄廳摘奸時。欲問校正之年條。纂修之勤慢。使諸堂出而相見。而堂上蔡濟恭。獨自稱病。恬不起動。臣雖微官。旣已奉命。不當如是之意言及。則迫而出來。黽勉相見。而借着冠帶。不犀而金。所見怪異。噫身爲崇品重臣。出接奉命之人。借着他人之服。有駭瞻聆。大壞朝儀。此則猶屬重臣之自乖事面。而若其始旣偃便不出。末又倒章相見。綠臣疲軟。受侮不少。而然臣雖不足言。奉命之貽辱。㝊臣之見輕。將由臣而始矣。其何敢抗顏於簪筆之列乎。玆陳短章。徑出禁扄。刊臣職名。以爲奉使者之戒馬。批以。輔國重臣之借着金帶。殊乖事面。從重推考。又若重臣之不欲出見。非爾之罪。勿辭察職。
정조 4년 · 강
校理金履正陳疏乞遞。仍討國榮。賜批。
정조 4년 · 목
疏略曰。臣人器乖當。涉世昧方。只知有君父之在上。不知有當路之可畏。斷斷腔血。惟以勿欺無愧。遂致齟齬於一世。因時承望。先之以章奏而噂畓。繼之以枳停而擯斥。而臣則反省自咎。一任抵仰。至以禁喧見忤。加之以假托王言。勤捧現告之科。三司之聲罪。至今凜然。聖批曲察。何敢追辨。寧陷孤負之大戾。宜愼衆怒之申觸。故方專護母病。無面可顯。諒臣至情。刊改職名。以便救護馬。三司之多年請討。實是擧國之論。何至今一切靳允。至如國榮。其所犯。萬古巨奸。罔赦之大罪案也。惟聖明廓揮乾斷。亟從三司之請馬。批以爾其勿辭察職。
정조 4년 · 강
校理朴天行上疏乞遞。批下該曹稟處。
정조 4년 · 목
天行與其弟應敎天衡。有春秋兼銜應避之嫌也。
정조 4년 · 강
命武弁之白靴嚴禁。兵判及各營將臣推考
정조 4년 · 목
兵曹啓言。武弁中闕內出人時。着白靴者。査覈決棍事命下矣。衛將閔永喆權伋南履五。武兼張齊賢。部將鄭泰曾。守門將徐志逸李良弼孫昌軫金振洙等。各決棍十度。而扈衛別將李煥。忠翊將金㻐。禁軍將金宗淵。訓鍊都監把總鄭汝坤。哨官李永耇。禁衛把總洪健祚等。事當一體擧行。而方在領軍。何以爲之。敎以。此弊非今斯今。必有前此首犯之人。故付之勿問之科。俄者下敎。只以文臣卿宰以下。猶不敢復循前習。不着白靴於赴公之眼。況武弁乎。令兵判爲先申飭諸武弁。無論公服天翼。無得着白靴。而如是申禁之後。冒禁者。自兵曹直爲決棍事。定式之意爲敎矣。觀此草記。與傳敎之意有異。着白靴武弁。非獨今番入直人。則但棍此輩。得非斑駁之政乎。當該傳命司謁。爲先從重推考。依初下敎。令判堂知悉。武弁之白靴。一切嚴禁。未棍諸將官。今姑分揀。而領軍武士之冒禁。不但尤極駭然。年前申明舊制之後。曾未幾何。而又此犯法。創自何時何人。雖不一一摘發。亦不可全然無警。飭敎以後兵判及各營將臣。一竝推考。
정조 4년 · 강
飭藏氷奸弊。
정조 4년 · 목
漢城府。以內庫藏氷應役民戶及氷丁數爻。別單書入。令紫門監。依例捧入啓。敎以。所謂無率及獨戶。果無眞僞相渾之弊。而免者皆是殘戶。納者亦是實戶乎。査充査頉之際。從中奸弊。難保其必無。卿其限畢捧間探察。着意董飭。凡係幽隱之事。無論巨細。隨聞見。當該部官及伐氷主梗官。草記論罪。其中紫門監官吏之作弊。自前尤極滋甚。受賂點退。侵虐江戶等事。亦爲另加廉問。隨現草記。如是申飭。意謂卿或能修擧而然。切勿泛忽也。從後有不勤之端。則幷與卿論勘。斷不可已。一體知悉。
정조 4년 · 강
命時囚李䕫分揀。
정조 4년 · 목
義禁府啓言。實錄郎廳李䕫。今日進不進中懸病。笞四十附過還職。私罪施行。敎以。分揀放送。
정조 4년 · 강
惠慶宮進服一錢重人參栗米飮。前方中加一錢五貼。命煎入。榻敎也。
정조 4년 · 목
敎曰。再明日。由月勤門詣 景慕宮展拜。該房知悉。
정조 4년 · 목
予曰。宋煥億上來乎。義養曰。臣亦未知矣。予曰。爾見山林乎。固是善人矣。義養曰。臣未及見。而聞之則眞善人云矣。予曰。爾任海邑時。見其摘鰒之擧乎。其役甚艱辛云。然否。義養曰。 先王朝。曾以誰知盤中鰒。粒粒皆辛若爲 敎矣。觀其摘鰒之時。不但爲役極艱。亦多民弊矣。予曰。三峰集今已謄出乎。記事官李集斗曰。姑未修正。而事蹟實多未詳矣。集斗曰。馳往實錄廳摘奸。則校正郞廳朴天衡。纂修郎廳李益運。謄錄郎廳李運彬權中憲。未及仕進。而臣於昨日。陳章徑出。故今始仰達矣。予曰。猶與午後有異。今番則參酌。姑先推考也。
정조 4년 · 강
改差行首宣傳官申應周。
정조 4년 · 목
敎曰。內入直番次苟艱。行首宣傳官申應周改差。其代口傳。各別擇差。
정조 4년 · 강
推禮曹判書洪樂性。觀象監提調徐有寧。
정조 4년 · 목
禮曹啓言。 宗廟春享大祭吉日。初以正月初九日摧擇矣。其日卽拘忌日。故更以初四日改付標以入。○政院啓言。 大祭吉日。初不審愼。至於改付標之擧。事極駭然。當該禮曹堂上本監提調。請推考。允之。
정조 4년 · 강
掌令朴聖泰避嫌乞遞。賜批。
정조 4년 · 목
避嫌以爲。臣纔遞外任。解由尙在未出。公格不宜冒出。而倉卒中未及周思。以致去就顚倒。格例乖當。揆以臺體。宜卽引避。而昨綠日暮。今始來避。所失尤大矣。請遞斥臣職。批以。解由勿拘。勿辭亦勿退待。
정조 4년 · 강
召見三使臣于宣政殿。上使徐有慶。副使申大升。書狀官林濟遠。
정조 4년 · 목
辭陛也。○予曰。卿等當寒遠征。行李十分愼重。無事往還。何幸如之。而近來銀貨極貴云。何以備去耶。有慶等曰。行中銀子。不過數百兩帶去。故盤纏似甚苟艱矣。予曰。書狀檢察一行。且留彼中時。專事覘國。今番則與謝恩書狀。誠心採探。任譯輩各別申飭。俾勿如前宜矣。濟遠曰。採探之道。都在於任譯。而臣聞往返使行之言。則任譯輩徒嗇銀貨。初無一言採探之意。只以街巷傳聞來告云。今番則各別嚴飭計。而安保其無如前之患乎。
정조 4년 · 강
召見吏曹參判鄭民始于誠正閣。
정조 4년 · 목
予曰。冬暖如此。節候乖常。誠可悶也。民始曰。冬候溫暖。則麥農大登云矣。予曰。今番謝恩使。雖不入送。似無關係之事矣。民始曰。似然。而在我國之道。入送當然矣。予曰。今番謝恩使入去後。天子又若別給賞賜有加前。則其將又送謝恩使乎。民始曰。果若有謝恩之事。則更送何妨乎。予曰。然則使星似相屬矣。民始曰。此甚我國之弊。而如欲不至生梗。則勢似然矣。
정조 4년 · 강
命京畿幼學李之運捧供。都事林道浩嚴問取招。地方官問名拿處。
정조 4년 · 목
京畿監司李鎭衡。以永平縣都會時。幼學李之運幻弄帳籍。冒占科解。今方行査勘處馳啓。敎以。近日大小恬憘。視紀綱如芭籬邊物。而以至幺麼士子。亦不畏國法至此乎。究厥情狀。已極駭痛。而原籍中臨時換名。則本犯之外。又有改父易祖之罪。尤豈非絕悖無倫之類乎。依啓本。令該曹待明曉開坐。爲先捧供以聞。此而歇治。科場弊端。將復若前。待判下。以爲嚴法重繩之地。又若都事必具視聽。則安敢掩覆彌縫。不可尋常處之。下該府嚴問取招以啓。該掌地方官。亦爲問名拿處。
정조 4년 · 강
命校理柳孟養等分揀。
정조 4년 · 목
因孟養禁推傳旨。敎以。分揀。○義禁府啓言。前持平洪樂淵。下諭後過限不來。笞五十收贖。解見任別敍。私罪施行。敎以。分揀放送。
정조 4년 · 목
予曰。見其灣尹狀報。則班襌已死。實是彼國之幸矣。領議政金尙喆曰。頃聞在彼國。果爲深慮矣。今聞其死。或綠胡運之不襄而然矣。予曰。本來京居巫女。散去何處乎。戶曹判書金華鎭曰。向時逐出部內時。盡爲越去江郊矣。予曰。若是居注江外。則案付巫女之稅。中間漏失。似甚無義矣。華鎭曰。巫稅則以所居該邑捧納合宜矣。尙喆曰。柑製非久當設行。而弘文提學金鍾秀。屢次催促。終不上來。藝文提學洪樂命。病難行公云。似有變通之道矣。予曰。金鍾秀則使之連爲催促。而洪樂命則有難强迫矣。尙喆曰。史官奉命時。重臣處事。不免失着。而至於候班之不參。雖以其情勢。自爲難進之端。此與官職去就有異。左相讉責之請。實出重朝體之意矣。右議政李徽之曰。左相之請罪。實爲得當矣。予曰。實錄廳亦是公堂。則何不束帶而赴公乎。總栽官之不爲檢飭。甚慨然矣。尙喆曰。諸堂皆造門外。改者宮服然後。以爲仕進。而濟恭之不着官服。極甚駭擧矣。予謂記事官李集斗曰。摘奸時事。實詳達也。集斗曰。濟恭初不出見。故屢次往復。末乃强見。而借着金帶。擧措甚怪。臣謂之以降資乎云爾。則文辭彌縫。若固有例。恬不爲恥矣。予曰。下番翰林。自是右家之人。故有此豦事之得當矣。予庸嘉尙馬。尙喆曰。若使新進。如是培養。則可以俾補朝廷矣。予曰。翰注之任。與他自別。而近來新進。實無可意者。卿等或有聞之者乎。左議政徐命善曰。年來罕設科試。故實未有可合人矣。華鎭曰。 惠慶宮進服湯劑。依前方煎入乎。予曰。前方中加人參一錢重煎入宜矣。吏曹參判鄭民始曰。黃海道所貢墨甚劣。故還送本道。使之申飭更貢矣。予曰。落點墨。宜用玄潤之色。而近來貢墨。色甚不好。似是陳久而然矣。予曰。實錄校正。誰能多纂乎。徽之曰。蔡濟恭金鍾秀。比諸他堂。所纂夥然。至於趙㻐金熤。留宿董役。而工役浩大。歲前似難畢成矣。予曰。若以歲前訖役。則好矣。徽之曰。前所校讎。有不可專用。故多有添刪。而工役如是遷就矣。予曰。然則其時纂修諸堂。雖被罪罰。亦將無辭矣。尙喆曰。纂修告訖後。當纂 寶鑑。洗草前。預爲脫稿似好矣。予曰。依 肅廟寶鑑例。裁定何如。尙喆曰。此則從當稟旨刪定矣。予謂領相曰。來歲則卿欲爲致仕乎。雖或請免。不必輕許矣。尙喆曰。今則年滿病甚。所願惟在三字銜矣。予曰。古者院相。皆有賜几杖之例。予於卿。欲行舊例矣。尙喆曰。何敢承當此禮乎。予曰。 先朝院相。則以其年限之未滿。未有此典。而 列祖院相。間多行此禮矣。且考大典。年滿七十。而未得休退。則例賜几杖。卿旣經院相。且屆年限。何辭之有。命善曰。此則自有古典。領相不可牢辭矣。予曰。世道之責。領相烏可辭乎。左相所奏。實爲得當矣。命善曰。若或免副首揆。則國事多有可悶者矣。予曰。領左相交相替任。共濟國事。則豈不美哉。命善曰。臣於世道之責。有不可堪承矣。若使領相。臥閣論道。則有若虎在山之勢。可鎭世道矣。予曰。卿言宜矣。
정조 4년 · 강
命瑞山泰安田政。趁今釐正。旌善獜蹄量田。從便擧行。
정조 4년 · 목
領議政金尙喆啓言。頃因儒臣箚論。各道田政之最紊。不可不改量處。令道臣論理狀聞之意。分付矣。卽見洪忠監司洪秉纘狀啓。則瑞山泰安兩邑。田政錯亂。不可不趁今改量。此外諸邑。別無紊亂。待日後隨其緩急擧行事爲辭矣。改量勢不可一時竝擧。隨其琓急。次第釐正。而瑞泰兩邑。不可一向因循。請先爲擧行。從之。又啓言。卽見江原監司金尙集狀啓。則道內田政。不至紊亂。改量民情不願。而其中獜蹄旌善兩邑。不得不釐正。使守臣待春釐正。自臣營董飭。則無量田之弊。而有量田之效事。請令廟堂稟旨分付矣。民情之不願。此已朝家之所量度。而旌善獜蹄。自經年前水災。勢不可不釐正。請依所請從便擧行。從之。
정조 4년 · 강
命平山發賣米。折半待明春退捧。
정조 4년 · 목
領議政金尙喆啓言。平山發賣米。依道臣狀請。今明年限折半擧行事。覆奏許施矣。本府民人。今呈狀於備局。而半錢半米。一時準徵云。是豈分半紓民力之意乎。折半當捧之錢。趁今準納。折半退限之錢。勿以本米竝督。待明春徵納之意。請分付。予詢左右相。左議政徐命善曰。到今民情之難於準納。揆以事勢。無怪其如此。折半退明年。依本價徵捧似好矣。右議政李徽之曰。米與錢一時盡捧。揆以事勢。誠難準納。折半限明年。以錢退捧似好矣。從之。
정조 4년 · 강
命案付巫女給代。依前擧行。
정조 4년 · 목
領議政金尙喆啓言。活人暑勢不可仍置。則革其衙門。付之惠民暑。誠得宜。若不可罷。則案付巫女。竝屬地部。使之一體捧稅。該署給代。依前自均廳擧行外。無他變通。何以爲之。予詢左右相。左議政徐命善曰。年前旣罷歸厚暑。今又罷活人暑。則自古設置諸司。次第減省。恐非重官方之義。旣不可罷。則巫女依前給代。以爲保存之地似好矣。右議政李徽之曰。活人署今若革罷。則實非存羊之義。氣像亦似如何。依前給代似好矣。從之。
정조 4년 · 목
領議政金尙喆啓言。大政隔月。兩銓臣皆當恢公去私。精白對揚。而爲政之要。擇守令也。擇守令之本。擇初仕也。請益加申飭。從之。敎以。恢公去私。果是銓曾之美事。而公中有私。私中有公。亦自有輕重之別矣。兩銓官商量善議。至於通塞之際。無拘嫌避可也。今於兩銓。予則曰得人矣。
정조 4년 · 강
遞同義禁愼爾復。
정조 4년 · 목
領議政金尙喆啓言。同義禁愼爾復。年過八十。勢難上來。請許遞。從之。
정조 4년 · 강
命弘文提學金鍾秀。催促還朝。藝文提學洪樂命許遞。
정조 4년 · 목
領議政金尙喆啓言。柑製不遠。文任久曠。弘文提學金鍾秀。催促還朝之意。請更加申飭。從之。敎以。藝文提學洪樂命。實病難强云。許遞也。
정조 4년 · 강
削判中樞蔡濟恭職。
정조 4년 · 목
左議政徐命善啓言。得見翰林疏本。蔡濟恭事。誠是駭擧。而此不過細節。向來臺疏。雖有過中之言。在重臣自處之義。惟當受以爲過。以爲有改無勉之道。況恩諭極其鄭重。則尤何敢一向引入。有若倖倖務勝者然乎。且誕辰長至之問安。雖休退之人。亦皆造參。此重臣雖曰不欲束帶赴公。而旣仕進於史局。則獨不參於候班。抑何意也。有傷義分。亦涉慢蹇。揆以事體。已極寒心。臣謂判中樞蔡濟恭削職宜矣。從之。
정조 4년 · 강
遞大司憲金魯鎭。
정조 4년 · 목
右議政李徽之啓言。寶錄纂修之役。一日爲急。而纂修堂上金魯鎭。方帶都憲。以此撕捱。久不仕進。大司憲之任。請今姑許遞。從之。
정조 4년 · 강
命各道收租案。歲前磨勘。
정조 4년 · 목
戶曹判書金華鎭啓言。各道收租案。歲前磨勘然後。來歲經用。可以分排。請出擧條申飭。從之。
정조 4년 · 강
命闕內各處修改。待春季朔爲之。
정조 4년 · 목
戶曹判書金華鎭啓言。闕內冬季朔奉審。當依定式擧行。而各處修改。旣有待明春爲之之命。故敢達矣。敎以。待春季朔爲之也。
정조 4년 · 강
掌令金光岳朴聖泰。持平鄭益祚陳啓討逆。賜批。
정조 4년 · 목
陳啓以爲。鄭妻龜柱之窮凶極惡。而尙此假息於覆載之間。揆以國體邦憲。寧有是哉。其餘諸賊之名。在謄傳之中者。豈有一半分可恕。而相持五六年。終始以例批酬應之。若此而尙何望懼亂賦而鎭世道乎。矧又洪國榮之罪。求之古今。寧有如許亂逆乎。如彼而猶不之置辟。如此而亦不之加誅。臣等謂世道之憂。無時可弛。伏願特賜處分馬。批以。前已悉諭矣。
정조 4년 · 강
召見藥院提調于誠正閣。都提調鄭弘淳。提調金華鎭。副提調鄭元始。
정조 4년 · 목
弘淳曰。 惠慶宮近日行素後。氣候何如。予曰。自丙申以後。連爲行素故。筯力常多不健。不勝悶慮矣。弘淳曰。今聞下敎。實爲憂慮之深矣。弘淳曰。湯劑。以八物湯煎入乎。予曰。吳道炯可以知之矣。今此入侍。久不見卿。故特召耳。予曰。司謁之誤傳藥房批答。大關紀綱。豈可以尋常處之乎。自政院査實後。當有豦分矣。予曰。蔡濟恭事。卿其聞之乎。弘淳曰。臣亦聞知。而不參候班。尤極怪駭矣。
정조 4년 · 강
同副承旨宋煥億。從縣道上疏乞遞。賜批。